Trine Frantzen-saken

Trine Frantzen-saken er en norsk uoppklart forsvinningssak som etterforskes som drap. Saken dreier seg om den 31 år gamle Trine Frantzen som forsvant etter å ha vært på fest på Øvsttun i Fana, 6.–7. mai 2004.


== Forsvinningen ==
Trine Frantzen hadde vært på fest sammen med sin samboer og hans kamerat på en hybel i Øvsttunvegen 25 på Nesttun, natt til 7. mai 2004. Hun ble meldt savnet 13. mai av faglederen på Os sosialkontor.


== Etterforskningen ==
Politiet i Os, hvor Frantzen bodde, gikk først ut ifra at hun hadde forsvunnet frivillig og etterforsket saken som en ren savnet-sak. Hun tilhørte et belastet rusmiljø i Bergen og forsvinningen ble ikke ansett som en mulig drapssak før i august 2004, tre måneder senere. Da hadde etterforskningen gått glipp av flere spor, blant annet var data fra mobilbasestasjonene i området blitt slettet og eieren av leiligheten hvor festen ble avholdt var død. Frantzens familie anmeldte Os lensmannskontor til Spesialenheten for politisaker. Saken ble henlagt, men lensmannskontoret fikk kritikk i ettertid.I januar 2007 utlovet Frantzens familie en dusør på 250 000 kroner for tips som ledet til at hun ble funnet, noe som førte til en flom av rykter.Frantzens samboer og en av hans venner ble anholdt 6. februar 2007. Samboeren ble siktet for drap og vennen for å ha assistert med å bli kvitt liket. Saken mot de to ble henlagt på grunn av bevisets stilling 21. juli 2008. Saken ble også gjenopptatt i 2012 etter nye tips, men da også henlagt.Det er enda ikke helt klart om Frantzen ble drept, men det er fortsatt hovedteorien til politiet.Saken ble gjenopptatt i mars 2019, da politiet utførte søk ved Øvsttun kirkegård. Dette inkluderte blant annet undersøkelser av tolv gravplasser. Selskapet Cowi foretok søk med en georadar som kan skape et bilde av eventuelle objekter under bakken. I april 2019 ble det kjent at resultatet av søket var klart og at politiet hadde bestemt seg for å åpne en grav. Totalt fem graver ble åpnet 15. og 16. mai 2019 uten at det ble gjort noen funn. 31. mai 2019 skrev Vest politidistrikt i en pressemelding at nye vitner hadde meldt seg og gitt «konkrete observasjoner fra det aktuelle tidsrommet i 2004.» Dette førte til at politiet gjorde søk på gravplassen. Ytterlige åtte graver ble gjennomsøkt 3. og 4. juni 2019 uten at det ble gjort noen funn.


== Saken i media ==
Saken har fått en god del mediedekning i løpet av årene, og TV-programmet Insider hadde satt av tre episoder til saken i 2018. I programmet ble det fremlagt en teori om at Frantzen hadde blitt drept med en overdose og dumpet i en grav på Øvsttun kirkegård. Saken har også vært omtalt i programmet Savnet på TV Norge, og Åsted Norge på TV 2.


== Se også ==
Dung Tran Larsen-saken
Liste over norske uoppklarte drapssaker


== Referanser ==


== Eksterne lenker ==
Trine Frantzen-saken – Artikler om Trine Frantzen hos VG
«- Rusmisbrukeren som ble neglisjert av politiet» – Artikkel i serien «Norges uløste drap» hos VG
Insider spesials tre episoder om Trine Frantzen: «Episode 1» hos dplay
«Det er ti år siden Trine Frantzen forsvant. I dag har Jørgen bildet  av mamma tatovert over hjertet.» – Artikkel hos Bergens Tidende (Krever abonnement)